CELEX: 22010D0636
Language: el
Date: 2010-05-25 00:00:00
Title: 2010/636/ΕΕ: Απόφαση αριθ. 1/2010 του Συμβουλίου Σταθεροποίησης και Σύνδεσης ΕΕ-Κροατίας, της 25ης Μαΐου 2010 , για τη συμμετοχή της Κροατίας υπό την ιδιότητα παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης και τις αντίστοιχες λεπτομέρειές της

23.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 279/68
            
         ΑΠΌΦΑΣΗ αριθ. 1/2010 ΤΟΥ ΣΥΜΒΟΥΛΊΟΥ ΣΤΑΘΕΡΟΠΟΊΗΣΗΣ ΚΑΙ ΣΫΝΔΕΣΗΣ ΕΕ-ΚΡΟΑΤΊΑΣ
   της 25ης Μαΐου 2010
   για τη συμμετοχή της Κροατίας υπό την ιδιότητα παρατηρητή στις εργασίες του Οργανισμού Θεμελιωδών Δικαιωμάτων της Ευρωπαϊκής Ένωσης και τις αντίστοιχες λεπτομέρειές της
   (2010/636/ΕΕ)
   ΤΟ ΣΥΜΒΟΥΛΙΟ ΣΤΑΘΕΡΟΠΟΙΗΣΗΣ ΚΑΙ ΣΥΝΔΕΣΗΣ ΕΕ-ΚΡΟΑΤΙΑΣ,
   Έχοντας υπόψη:
   τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου (1),
   τον κανονισμό (ΕΚ) αριθ. 168/2007 του Συμβουλίου, της 15ης Φεβρουαρίου 2007, για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης (2), και ιδίως το άρθρο 28 παράγραφος 2,
   Εκτιμώντας τα ακόλουθα:
   
               (1)
            
            
               Στο Ευρωπαϊκό Συμβούλιο του Λουξεμβούργου, τον Δεκέμβριο του 1997, αποφασίστηκε η συμμετοχή στους κοινοτικούς οργανισμούς ως τρόπος ενίσχυσης της προενταξιακής στρατηγικής. Στα συμπεράσματα του Ευρωπαϊκού Συμβουλίου προβλέπεται ότι «τα υποψήφια κράτη θα μπορούν να συμμετέχουν σε κοινοτικούς οργανισμούς, κατόπιν αποφάσεως που θα λαμβάνεται για κάθε περίπτωση ξεχωριστά».
            
         
               (2)
            
            
               Η Κροατία συμμερίζεται τους σκοπούς και τους στόχους που ορίζονται για τον Οργανισμό Θεμελιωδών Δικαιωμάτων της Ευρωπαϊκής Ένωσης (ο Οργανισμός) και υποστηρίζει το πεδίο εφαρμογής και την περιγραφή των καθηκόντων του Οργανισμού, όπως αυτά καθορίζονται στον κανονισμό (ΕΚ) αριθ. 168/2007.
            
         
               (3)
            
            
               Είναι σκόπιμο να επιτραπεί η συμμετοχή της Κροατίας υπό την ιδιότητα παρατηρητή στις εργασίες του Οργανισμού και να καθοριστούν οι λεπτομέρειες αυτής της συμμετοχής, συμπεριλαμβανομένων και διατάξεων σχετικά με τη συμμετοχή σε πρωτοβουλίες που αναλαμβάνει ο Οργανισμός, τη χρηματοδοτική συνεισφορά και το προσωπικό.
            
         
               (4)
            
            
               Είναι επίσης σκόπιμο ο Οργανισμός να εξετάσει, στο πλαίσιο που ορίζει ο κανονισμός (ΕΚ) αριθ. 168/2007, τα θέματα των θεμελιωδών δικαιωμάτων στην Κροατία, στον βαθμό που αυτό είναι αναγκαίο για τη σταδιακή ευθυγράμμιση της χώρας αυτής με το κοινοτικό δίκαιο,
            
         ΑΠΟΦΑΣΙΖΕΙ ΤΑ ΕΞΗΣ:
   Άρθρο 1
   Η Κροατία, ως υποψήφια προς ένταξη χώρα, συμμετέχει υπό την ιδιότητα παρατηρητή στον Οργανισμό Θεμελιωδών Δικαιωμάτων της Ευρωπαϊκής Ένωσης, ο οποίος ιδρύθηκε με τον κανονισμό (ΕΚ) αριθ. 168/2007 του Συμβουλίου.
   Άρθρο 2
   1.   Ο Οργανισμός μπορεί να εξετάζει, στο πλαίσιο του άρθρου 3 παράγραφος 1 του κανονισμού (ΕΚ) αριθ. 168/2007, τα θέματα των θεμελιωδών δικαιωμάτων στην Κροατία, στον βαθμό που αυτό είναι αναγκαίο για τη σταδιακή ευθυγράμμιση της χώρας αυτής με το κοινοτικό δίκαιο.
   2.   Προς τον σκοπό αυτό, ο Οργανισμός μπορεί να εκτελεί στην Κροατία τα καθήκοντα που ορίζονται στα άρθρα 4 και 5 του κανονισμού (ΕΚ) αριθ. 168/2007.
   Άρθρο 3
   Η χρηματοδοτική συνεισφορά της Κροατίας στις δραστηριότητες του Οργανισμού που αναφέρονται στο άρθρο 4 του κανονισμού (ΕΚ) αριθ. 168/2007 διέπεται από τις διατάξεις που καθορίζονται στο παράρτημα της παρούσας απόφασης.
   Άρθρο 4
   1.   Η Κροατία ορίζει άτομα που πληρούν τα κριτήρια που προβλέπονται στο άρθρο 12 παράγραφος 1 του κανονισμού (ΕΚ) αριθ. 168/2007 με καθήκοντα παρατηρητή και αναπληρωτή παρατηρητή αντιστοίχως. Τα άτομα αυτά συμμετέχουν στις εργασίες του Διοικητικού Συμβουλίου επί ίσοις όροις με τα μέλη και τα αναπληρωματικά μέλη που ορίζονται από τα κράτη μέλη, δεν έχουν όμως δικαίωμα ψήφου.
   2.   Η Κροατία διορίζει έναν δημόσιο υπάλληλο ως εθνικό αξιωματικό σύνδεσμο, όπως αναφέρεται στο άρθρο 8 παράγραφος 1 του κανονισμού (ΕΚ) αριθ. 168/2007.
   3.   Εντός τεσσάρων μηνών από την έναρξη ισχύος της παρούσας απόφασης, η Κροατία διαβιβάζει στην Επιτροπή τα ονόματα, τα προσόντα και τα στοιχεία επικοινωνίας των ατόμων που αναφέρονται στις παραγράφους 1 και 2.
   Άρθρο 5
   Τα δεδομένα που παρέχονται ή ανακοινώνονται από τον Οργανισμό μπορούν να δημοσιευθούν και να τεθούν στη διάθεση του κοινού, με την επιφύλαξη ότι οι εμπιστευτικές πληροφορίες τυγχάνουν στην Κροατία του ίδιου βαθμού προστασίας που τυγχάνουν και στην Κοινότητα.
   Άρθρο 6
   Ο Οργανισμός απολαύει στην Κροατία της ίδιας νομικής ικανότητας της οποίας απολαύουν οι νομικές οντότητες σύμφωνα με το κροατικό δίκαιο.
   Άρθρο 7
   Για να μπορεί ο Οργανισμός και το προσωπικό του να εκτελούν τα καθήκοντα τους, η Κροατία χορηγεί τα ίδια προνόμια και ασυλίες με αυτά που περιλαμβάνονται στα άρθρα 1 έως 4, 6, 7, 11 έως 14, 16, 18 και 19 του πρωτοκόλλου (αριθ. 36) περί προνομίων και ασυλιών των Ευρωπαϊκών Κοινοτήτων, το οποίο προσαρτάται στις συνθήκες για την ίδρυση της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας.
   Άρθρο 8
   Κατά παρέκκλιση από το άρθρο 12 παράγραφος 2 στοιχείο α) του καθεστώτος που εφαρμόζεται στους λοιπούς υπαλλήλους των Ευρωπαϊκών Κοινοτήτων που προβλέπεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (3), υπήκοοι της Κροατίας που απολαύουν των πολιτικών τους δικαιωμάτων μπορούν να προσληφθούν επί συμβάσει από τον διευθυντή του Οργανισμού.
   Άρθρο 9
   Τα μέρη λαμβάνουν τα γενικά ή ειδικά μέτρα που απαιτούνται για την εκπλήρωση των υποχρεώσεών τους βάσει της παρούσας απόφασης και τα κοινοποιούν στο συμβούλιο σταθεροποίησης και σύνδεσης.
   Άρθρο 10
   Η παρούσα απόφαση αρχίζει να ισχύει την πρώτη ημέρα του δεύτερου μήνα από την ημερομηνία έκδοσής της.
   
      Βρυξέλλες, 25 Μαΐου 2010.
      
         
            Για το Συμβούλιο Σταθεροποίησης και Σύνδεσης ΕΕ-Κροατίας
         
         
            Ο Πρόεδρος
         
         G. JANDROKOVIĆ
      
   
   
      (1)  ΕΕ L 26 της 28.1.2005, σ. 3.
   
      (2)  ΕΕ L 53 της 22.2.2007, σ. 1.
   
      (3)  ΕΕ L 56 της 4.3.1968, σ. 1.
   
      ΠΑΡΑΡΤΗΜΑ
      
         ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΚΡΟΑΤΙΑΣ ΣΤΟΝ ΟΡΓΑΝΙΣΜΟ ΘΕΜΕΛΙΩΔΩΝ ΔΙΚΑΙΩΜΑΤΩΝ ΤΗΣ ΕΥΡΩΠΑΪΚΗΣ ΕΝΩΣΗΣ
      
      
                  1.
               
               
                  Η χρηματοδοτική συνεισφορά της Κροατίας στον γενικό προϋπολογισμό της Ευρωπαϊκής Ένωσης για τη συμμετοχή της στον Οργανισμό Θεμελιωδών Δικαιωμάτων της Ευρωπαϊκής Ένωσης (ο Οργανισμός), όπως ορίζεται στο σημείο 2, αντιπροσωπεύει το συνολικό κόστος της συμμετοχής της στον Οργανισμό.
               
            
                  2.
               
               
                  Η χρηματοδοτική συνεισφορά που πρέπει να καταβληθεί από την Κροατία στον γενικό προϋπολογισμό της Ευρωπαϊκής Ένωσης είναι η ακόλουθη:
                  
                              Έτος 1:
                           
                           
                              EUR 180 020
                           
                        
                              Έτος 2:
                           
                           
                              EUR 180 020
                           
                        
                              Έτος 3:
                           
                           
                              EUR 180 020
                           
                        
                              Έτος 4:
                           
                           
                              EUR 205 020
                           
                        
                              Έτος 5:
                           
                           
                              EUR 205 020
                           
                        
            
                  3.
               
               
                  Η ενδεχόμενη παροχή χρηματοδοτικής στήριξης στο πλαίσιο προγραμμάτων κοινοτικής συνδρομής θα αποφασισθεί χωριστά σύμφωνα με το σχετικό κοινοτικό πρόγραμμα.
               
            
                  4.
               
               
                  Η διαχείριση της συνεισφοράς της Κροατίας θα γίνει σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (1).
               
            
                  5.
               
               
                  Τα έξοδα ταξιδίου και διαμονής στα οποία υποβάλλονται οι αντιπρόσωποι και εμπειρογνώμονες της Κροατίας σε σχέση με τη συμμετοχή τους στον Οργανισμό ή σε συνεδριάσεις στο πλαίσιο της υλοποίησης του προγράμματος εργασιών του Οργανισμού επιστρέφονται από τον Οργανισμό υπό τους ίδιους όρους και σύμφωνα με τις διαδικασίες που ισχύουν επί του παρόντος για τα κράτη μέλη της Ευρωπαϊκής Ένωσης.
               
            
                  6.
               
               
                  Μετά την έναρξη ισχύος της παρούσας συμφωνίας και στην αρχή κάθε επόμενου έτους, η Επιτροπή θα απευθύνει στην Κροατία πρόσκληση για την καταβολή ποσού αντίστοιχου προς τη συνεισφορά της στον Οργανισμό δυνάμει της παρούσας απόφασης. Για το πρώτο ημερολογιακό έτος της συμμετοχής της, η Κροατία θα καταβάλει κατ’ αναλογία συνεισφορά η οποία θα υπολογισθεί από την ημερομηνία ενάρξεως της συμμετοχής της έως το τέλος του έτους. Για τα επόμενα έτη, η συνεισφορά θα είναι η προβλεπόμενη από την παρούσα απόφαση.
               
            
                  7.
               
               
                  Η συνεισφορά αυτή εκφράζεται σε EUR και καταβάλλεται σε τραπεζικό λογαριασμό της Επιτροπής σε EUR.
               
            
                  8.
               
               
                  Η Κροατία θα καταβάλει τη συνεισφορά της σύμφωνα με την πρόσκληση καταβολής για το τμήμα που της αναλογεί το αργότερο εντός 30 ημερών μετά την αποστολή της πρόσκλησης από την Επιτροπή.
               
            
                  9.
               
               
                  Οιαδήποτε καθυστέρηση στην καταβολή της συνεισφοράς οδηγεί σε πληρωμή τόκων από την Κροατία για το οφειλόμενο ποσό από την ημερομηνία λήξης της προθεσμίας πληρωμής. Το επιτόκιο αντιστοιχεί στο επιτόκιο που εφαρμόζεται από την Ευρωπαϊκή Κεντρική Τράπεζα, την ημερομηνία λήξης της προθεσμίας πληρωμής, για τις συναλλαγές της σε EUR, προσαυξημένο κατά 1,5 εκατοστιαίες μονάδες.
               
            
         (1)  ΕΕ L 248 της 16.9.2002, σ. 1.